Булай Misericordie Vultus з 11 красавіка 2015 г. Святы Айцец Францішак абвясціў Надзвычайны Юбілей Міласэрнасці, які распачнецца 8 снежня 2015 г., ва ўрачыстасць Беззаганнага Зачацця Найсвяцейшай Дзевы Марыі, а скончыцца 20 лістапада 2016 г., ва ўрачыстасць Езуса Хрыста Валадара Сусвету. У дзень інаўгурацыі Святога Года Папа Францішак адчыніць у базіліцы св. Пятра ў Ватыкане Святыя Дзверы, якія стануцца Брамай Міласэрнасці, дзе кожны, хто будзе ўваходзіць праз яе, зможа спазнаць любоў Бога, які суцяшае, прабачае і дае надзею (Misericordie Vultus 3). Затым 13 снежня 2015 г. у ІІІ Нядзелю Адвэнту будуць адчынены Святыя Дзверы ў наступных папскіх базіліках, і ва ўсіх мясцовых Касцёлах.